“กสทช.” กำชับ “โอเปอเรเตอร์” เช็กคุณภาพสัญญาณ รองรับใช้งานช่วงปีใหม่
กสทช. กำชับผู้ประกอบการโทรศัพท์เคลื่อนที่ทุกรายเพิ่มขีดความสามารถ ให้ใช้งานได้อย่างมีประสิทธิภาพตลอดระยะเวลาช่วงเทศกาลปีใหม่ 2565 หลังพบสถิติใช้งานเยอะในการอวยพรผ่านโซเชียล
กสทช. กำชับผู้ประกอบการโทรศัพท์เคลื่อนที่ทุกรายเพิ่มขีดความสามารถ ให้ใช้งานได้อย่างมีประสิทธิภาพตลอดระยะเวลาช่วงเทศกาลปีใหม่ 2565 หลังพบสถิติใช้งานเยอะในการอวยพรผ่านโซเชียล
30 ธ.ค. 2564

นายไตรรัตน์ วิริยะศิริกุล รักษาการแทนเลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (รักษาการแทนเลขาธิการ กสทช.) กล่าวว่า ในช่วงเทศกาลปีใหม่ วันที่ 31 ธ.ค. 2564-3 ม.ค. 2565 เป็นอีกเทศกาลหนึ่งที่มีสถิติการใช้โทรศัพท์กันมาก ประชาชนนิยมติดต่อสื่อสารและส่งข้อความอวยพรกันผ่านโซเชียลเน็ตเวิร์ค และด้วยเทคโนโลยีปัจจุบัน สามารถทำให้ทุกคนในครอบครัวสามารถติดต่อสื่อสารแบบเห็นหน้าตาพร้อมๆ กันได้อย่างง่ายดาย
ประกอบกับในช่วงสถานการณ์โควิด-19 อย่างปัจจุบันประชาชนเลือกที่จะใช้การอวยพร ทักทาย ส่งความสุข ความคิดถึง ผ่านวิดิโอคอล ไลน์คอล หรือรูปแบบอื่น แทนการเดินทางไปพบปะสังสรรค์กัน เพื่อลดความเสี่ยงในการติดเชื้อ
ทั้งนี้ สำนักงาน กสทช. ได้เห็นถึงความสำคัญดังกล่าว จึงเตรียมความพร้อมในการอำนวยความสะดวกให้กับประชาชนในการติดต่อสื่อสารผ่านบริการโทรศัพท์เคลื่อนที่ และป้องกันมิให้คุณภาพและมาตรฐานในการให้บริการโทรศัพท์เคลื่อนที่ในช่วงเวลาดังกล่าวลดลง สำนักงานฯ จึงได้กำชับให้ผู้ประกอบการโทรศัพท์เคลื่อนที่ทุกรายเพิ่มขีดความสามารถ และระมัดระวังในการดูแลบำรุงรักษา ซ่อมแซม แก้ไขปรับปรุงโครงข่ายโทรคมนาคม เครื่องโทรคมนาคมและอุปกรณ์ ที่นำมาใช้ในการให้บริการโทรศัพท์เคลื่อนที่ให้สามารถใช้งานได้อย่างมีประสิทธิภาพตลอดระยะเวลาช่วงเทศกาลปีใหม่ 2565 ที่กำลังจะมาถึง
นอกจากนั้น ยังได้สั่งการให้รถตรวจสอบคุณภาพสัญญาณของสำนักงาน กสทช. ออกวิ่งตรวจสอบคุณภาพสัญญาณการให้บริการในช่วงเทศกาลปีใหม่ พร้อมทั้งให้ศูนย์สายลม และเครือข่ายนักวิทยุสมัครเล่น ประสานงานกับจิตอาสาเพื่อช่วยกันดูแลและอำนวยความสะดวกให้กับประชาชนในช่วงเทศกาลดังกล่าวด้วย
“การดำเนินการทั้งหมดของสำนักงาน กสทช. ก็เพื่อเป็นการเตรียมความพร้อมเพื่อรองรับให้ประชาชนผู้ใช้บริการโทรศัพท์เคลื่อนที่สามารถใช้บริการอย่างต่อเนื่อง และไม่มีปัญหาในการใช้งานในช่วงวันหยุดปีใหม่ วันที่ 31 ธ.ค. 2564 3 ม.ค. 2565” นายไตรรัตน์ กล่าว